Mistä on kyse? Suomalaisen indiepelifirman toimitusjohtaja avautui netin keskustelupalstalle Redditiin talousvaikeuksistaan ja pyysi apua

Julkaisu nousi Redditin etusivulle suosituimpien keskustelujen joukkoon

Redditissä voi olla n. 200 miljoonaa vierailijaa kuukaudessa

Redditissä käyttäjä kirjoittaa valitsemansa kategorian alle keskustelunavauksen tai linkin, jota muut voivat kommentoida ja äänestää ylös- ja alaspäin.

Pienet pelifirmat hakevat usein sosiaalisesta mediasta neuvoa pelinkehityksen aikana

Pienen turkulaisen pelifirman toimitusjohtaja kirjoitti huolistaan viikonloppuna Reddit-keskustelusivustolla (siirryt toiseen palveluun). Yllätyksekseen Bugbyten toimitusjohtaja Aksel Junkkila sai pari tuhatta vastausta ja keskustelu nousi Redditin etusivulle. Reddit kuuluu maailman suosituimpiin keskustelupalstoihin ja etusivulle päässeen julkaisun ovat nähneet sadat tuhannet. Sivustolla keskustellaan esimerkiksi viihteestä ja uutisista.

Junkkila avautui vararikon partaalla olevasta yrityksestä, sydänverellä tehdystä työstä, paniikkikohtauksista ja jatkuvista pettymyksiä. Veljen kanssa perustetun yrityksen uusi mobiilipeli Battlestation: Harbinger oli saanut hyvää nostetta Applen ja Googlen pelikaupoissa, mutta ei myynyt kuitenkaan tarpeeksi kattaakseen kehityskustannuksia. Junkkila kaipasi uusia ideoita.

– Kirjoitin sen takia, että olemme neljä vuotta tehneet lujasti töitä meidän yrityksen kanssa ja onnistuneet monella tapaa, mutta emme taloudellisesti. Tarina näytti iskevän tunteisiin monella ihmisellä, sanoo Junkkila.

Junkkilan mielestä monet ihmiset eivät juurikaan tiedä pienten ja keskisuurien pelifirmojen ongelmista ja vararikoista. Uutisiin nousevat vain pelien suuret latausluvut.

– Monella on se harhaluulo, että monet rikastuvat alalla, vaikka se ei se mene niin. Miljoonien latausluvut eivät tarkoita miljoonavoittoja. Tämä on vaikea ala.

Sosiaalinen media iso apu pienelle

Bugbyte Ltd.

Isot pelifirmat julkaisevat pelinsä yleensä testiksi yksittäisessä maassa, keräävät analytiikkaa pelaajilta ja muokkaavat sen perusteella peliään. Pienemmillä pelifirmoilla ei ole tällaisia resursseja. Neuvoja haetaan sosiaalisen mediasta pelinkehityksen aikana.

– Yritämme saada ilmaiseksi palautetta. Aikaa mielipiteiden hakemiseen on vähän, koska tämä vie tietysti aikaa pelikehitykseltä. Isot yritykset voivat rauhallisemmin hioa pelejä, sanoo Junkkila.

Pikkufirmojen on pakko puskea peli ulos muutaman vuoden välein, vaikka siitä ei saataisi hyvää palautetta.

Bugbyte aikoo julkaista avaruuteen sijoittuvan strategiapelinsä seuraavaksi PC-pelinä. Redditin käyttäjät tarjosivat auliisti neuvoja Junkkilalle. Hyviä ehdotuksia tuli muun muassa pelikaupassa peliä esittelevän kuvan ja tekstin parantamisesta.

Keskustelupalstalla avautumiseen vastattiin myös negatiivin kommentein.

– Jotkut kirjoittivat, että miksi olet noin iso luuseri. Kateellisuutta syntyy, kun joku saa paljon huomiota. Olen sen verran Redditiä ja muita keskustelupalstoja käyttänyt, että en vastaa sellaisiin mitään.